ΓΡΑΠΤΗ ΕΡΩΤΗΣΗ E-0900/96 υποβολή: Michl Ebner (PPE) προς την Επιτροπή (23 Απριλίου 1996)

Θέμα: Δημιουργία σύγχυσης στους καταναλωτές από τις γεωγραφικές ενδείξεις που χρησιμοποιούνται για επιτραπέζιους οίνους στην Ιταλία

Η Ιταλία, μέσω διατάγματος του Υπουργείου Γεωργικών, Επισιτιστικών και Δασικών Πόρων της 22ας Νοεμβρίου 1995, δημοσιευθέντος στην Επίσημη Εφημερίδα της Ιταλικής Δημοκρατίας στις 27 Δεκεμβρίου 1995, έδωσε άδεια στους οινοπαραγωγούς της Ανεξάρτητης Επαρχίας του Τρέντο να χρησιμοποιούν τη γεωγραφική ένδειξη «Atesino» για τους επιτραπέζιους οίνους τους. Τούτο συνέβη παρά το γεγονός ότι η Ευρωπαϊκή Ένωση έχει θέσει με το άρθρο 4 του Κανονισμού (ΕΚ) του Συμβουλίου αριθ. 2392/89 ((ΕΕ L 232 της 09.08.1989, σελ. 13. )), ως βασική αρχή ότι για επιτραπέζιους οίνους δεν επιτρέπεται η χρήση γεωγραφικών ενδείξεων που θα μπορούσαν να δημιουργήσουν σύγχυση σε σχέση με τις ενδείξεις που χρησιμοποιούνται για οίνους ποιότητας β.Α.

Η ένδειξη «Atesino» είναι επίθετο προερχόμενο από το ουσιαστικό «Atige» το οποίο χρησιμοποιείται στην ένδειξη τόσο των οίνων ποιότητας β.Α. του Νοτίου Τυρόλου, όσο και στην ένδειξη του οίνου ποιότητας β.Α «Valdadige». Κυρίως οι οίνοι ποιότητας β.Α. του Νοτίου Τυρόλου είναι αυτοί που κυκλοφορούν στην αγορά με την ένδειξη «Alto Adige». Για το λόγο αυτό, ένας οίνος από το Νότιο Τυρόλο είναι για τον Ιταλό καταναλωτή «vino altoatesino». Επιπλέον, ο καταναλωτής δεν μπορεί καν να ξεχωρίσει μεταξύ «Atesino» και «Altoatesino», αφού δεν υπάρχει στην Ιταλία περιφέρεια με το όνομα «Adige» και επομένως ούτε και προϊόντα με την ένδειξη «Atesino», υπάρχει όμως μια Αυτόνομη Επαρχία «Alto Adige» (Νότιο Τυρόλο) και ως εκ τούτου προϊόντα με την ένδειξη «Altoatesino».

Πρέπει επίσης να υπογραμμισθεί ότι η ζημία που υφίστανται οι οινοπαραγωγοί του Νοτίου Τυρόλου από τη δημιουργούσα σύγχυση ένδειξη «Atesino», που χρησιμοποιείται για επιτραπέζιους οίνους, είναι πολύ μεγάλη, δεδομένου ότι έχουν προστατεύσει κατ' ουσίαν το σύνολο της παραγωγής οίνων ποιότητας β.Α. με την ένδειξη «Alto Adige» («Νότιο Τυρόλο»).

Τί προτίθεται να πράξει η Επιτροπή για να προστατεύσει τους καταναλωτές από τον κίνδυνο σύγχυσης μεταξύ της ένδειξης «Atesino», που χρησιμοποιείται για επιτραπέζιους οίνους, και των ήδη κυκλοφορουσών στην αγορά και σημαντικών από οικονομική άποψη ενδείξεων «Alto Adige» και «Valdadige», που χρησιμοποιούνται για οίνους ποιότητας β.Α., καθώς και για να αντιμετωπισθούν οι ζημίες που υφίστανται οι οινοπαραγωγοί του Νοτίου Τυρόλου;

Απάντηση του κ. Fischler εξ ονόματος της Επιτροπής (15 Μαΐου 1996)

Η Επιτροπή υπενθυμίζει στο Αξιότιμο Μέλος του Κοινοβουλίου ότι η κοινοτική νομοθεσία που αφορά επιτραπέζιους οίνους, οι οποίοι κάνουν χρήση κάποιας γεωγραφικής ένδειξης, προβλέπει ότι οι κανόνες που εφαρμόζονται για τους οίνους αυτούς καθορίζονται από τα κράτη μέλη στα οποία παράγονται, τηρώντας τις ελάχιστες απαιτήσεις που καθορίζονται από την κοινοτική νομοθεσία, και οι οποίοι αναγνωρίζουν κατάλογο ονομασιών γεωγραφικών ενοτήτων που δύνανται να χρησιμοποιηθούν για τους οίνους αυτούς μικρότερων απότι τα κράτη μέλη.

Τα κράτη μέλη, κατά τη διάρκεια της διαδικασίας αναγνώρισης αυτών των γεωγραφικών ονομασιών, λαμβάνουν υπόψη όλα τα απαραίτητα στοιχεία, μεταξύ των οποίων τη μη δημιουργία σύγχυσης στους καταναλωτές, και επαγρυπνούν για την εφαρμογή των κοινοτικών κανονισμών.

Παρά ταύτα, η Επιτροπή σημειώνει τα στοιχεία που το Αξιότιμο Μέλος του Κοινοβουλίου θέτει υπόψη της, τα οποία θα αναλυθούν και θα ληφθούν υπόψη κατά την διάρκεια της εξέτασης του φακέλου αυτού ο οποίος αποτελεί αντικείμενο καταγγελίας ενώπιον της Επιτροπής.